Open Broadcaster Software

ღია სამაუწყებლო პროგრამული უზრუნველყოფა (Open Broadcaster Software, შემოკლ. OBS) — უფასო და ღია კოდის მქონე, მასალების პირდაპირი ეთერით გადამცემი და ჩამწერი პროგრამა, შემუშავებული OBS-პროექტის ფარგლებში, მოხალისეების ერთობის დახმარებით. პროგრამას გააჩნია მხარდაჭერა სისტემების: Windows 7 ან უფრო ახალი, macOS 10.10 ან უფრო ახალი და Ubuntu 14.04 ან უფრო ახალი ვერსიების.

 მიმოხილვა 
OBS არის უფასო და ღია კოდის პროგრამული უზრუნველყოფის ნაკრები, ჩანაწერების გასაკეთებლად და პირდაპირი ეთერის გასაშვებად. დაწერილი C და C++ ენებში, OBS უზრუნველყოფს შესაბამისი პროგრამული წყაროდან ან  მოწყობილობიდან მიწოდებული მასალების გადაღებას, სცენების აგებას, დაშიფვრას, ჩაწერასა და პირდაპირ ეთერში გაშვებას, მონაცემების რეალურ დროში გადამცემი ოქმის (RTMP) მეშვეობით, რომლითაც სიგნალი შეიძლება გაეგზავნოს RTMP-ს მხარდაჭერის მქონე ნებისმიერ მიმღებს, მათ შორის, ეთერის გასაშვებ მზა მომსახურების მქონე საიტებს, როგორიცაა YouTube, Twitch.tv, Instagram და Facebook.

ვიდეოს დასაშიფრად, OBS-ს შეუძლია გამოიყენოს x264 - ღია პროგრამული უზრუნველყოფის ბიბლიოთეკა, Intel-ის QuickSync, Nvidia-ს NVENC და AMD-ის VCE ძრავი, ვიდეონაკადების H.264/MPEG-4 AVC ფორმატსა და H.265/HEVC ფორმატში გარდასაქმნელად. ხმოვანი სიგნალი შეიძლება დაიშიფროს MP3 ან AAC დამშიფრავებით. გამოცდილ მომხმარებლებს შეუძლიათ გამოიყენონ ნებისმიერი დამშიფრავი და სათავსი ფორმატი ხელმისაწვდომი libavcodec / libavformat-ით, ისევე როგორც ნაკადის გამოტანა შეუძლიათ სასურველი ffmpeg URL-ბმულით.

 სამომხმარებლო გარემო 
მთავარი სამომხმარებლო გარემო დაყოფილია ხუთ ნაწილად: სცენები, წყაროები, ხმის მიქშერი, სცენებს შორის გადასვლები და სამართავი. სცენები წარმოადგენს დაჯგუფებულ წყაროებს, როგორიცაა პირდაპირი ეთერი, ჩაწერილი ვიდეო, ტექსტი, ხმოვანი ფაილი და ა.შ. მიქშერის არე საშუალებას აძლევს მომხმარებელს დაადუმოს, გამართოს ან თანდათანობით გაზარდოს და შეამციროს ხმის დონე, აგრეთვე დაადოს ეფექტები, გვერდით არსებული ხრახნის ღილაკის მეშვეობით. სამართავი არედან შესაძლებელია ნაკადის გაშვების ან ვიდეოს ჩაწერის დაწყება და შეწყვეტა, იქვეა ღილაკი, რომლითაც OBS გადავა მეტად პროფესიონალურ, ე.წ. სტუდიურ რეჟიმში (ვრცლად, იხილეთ მომდევნო აბზაცი), ქვემოთ კიდევ არის ერთი ღილაკი პარამეტრების გასახსნელად და მეორე ღილაკი, პროგრამიდან გამოსასვლელად. ზედა ნაწილში შესაძლებელია ვიდეოს პირდაპირ რეჟიმში შეთვალიერება, ასევე წინასწარი დამუშავება და მიმდინარე სცენის ჩასწორება. აგრეთვე, მომხმარებელს სურვილისამებრ შეუძლია იერსახის გადართვა ნათელიდან მუქ ფერებში და პირიქით.

სტუდიურ რეჟიმში ჩანს ორი სცენის ფანჯარა, მარცხენა გამოიყენება იმ სცენების წინასწარ შესათვალიერებლად და მოსამზადებლად, რომლებიც ჯერ არაა გაშვებული, ხოლო მარჯვნივ ჩანს ის მიმდინარე შედეგი, რასაც მაყურებელი ხედავს პირდაპირ ეთერში ან იწერება კომპიუტერში. შუაში მოცემულია გადასვლის დამატებითი ღილაკი, მარჯვნივ მდებარე მიმდინარე სცენის მარტივად ჩასანაცვლებლად მარცხნივ არსებულით.

 ისტორია 
ღია სამაუწყებლო პროგრამული უზრუნველყოფა (Open Broadcaster Software) მცირე პროექტის სახით წამოიწყო ჰიუ „ჯიმ“ ბეილიმ, თუმცაღა პროექტმა სწრაფადვე დაიწყო ზრდა, ინტერნეტით შემოკრებილი მოხალისეების დახმარებით, რომლებიც მუშაობდნენ როგორც კოდის დასახვეწად, ასევე პროგრამის გასავრცელებლად მომხმარებლებში. 2014 წელს დაიწყო შემუშავება ხელახლა გადაწერილი ვერსიის, ცნობილი, როგორც OBS Multiplatform (მოგვიანებით ეწოდა OBS Studio),  მრავალპლატფორმული მხარდაჭერის ქონის გამო, უფრო მეტი შესაძლებლობითა და მძლავრი API-ით. OBS Studio v18.0.1 ვერსიიდან მოყოლებული კი წინა OBS Classic-ის მხარდაჭერა შეწყდა, ვინაიდან უახლეს ვერსიაში, ყველა მისი შესაძლებლობა სრულადაა წარმოდგენილი და ამასთან გაუმჯობესებული, თუმცა OBS Classic-ის ჩამოტვირთვა ოფიციალური საიტიდან, ჯერ კიდევ არის შესაძლებელი.

 დამატებითი მოდულები 
OBS-ში მხარდაჭერილია უამრავი მოდული, შესაძლებლობების გასაფართოებლად. მოდულები ჩვეულებრივ იტვირთება DLL-ფაილების სახით, პროგრამის ძირითადი კოდის მსგავსად, თუმცა გარეშე მოდულებიც ხელმისაწვდომია, რომლებიც .NET Framework-ში დაწერილი კოდის გამოყენების საშუალებას იძლევა.

 რესურსები ინტერნეტში 

 ოფიციალური საიტი
 OBS Project-ის მასალები Github-ზე
 OBS Studio-ს მასალები Github-ზე

 სქოლიო 

კატეგორია:Qt-ს გამომყენებელი პროგრამული უზრუნველყოფა
კატეგორია:Windows-ის პროგრამული უზრუნველყოფა